Et usædvanligt hjørneprojekt på Vesterbro Torv deler vandene mellem begejstrede tilhængere og arge modstandere. Bygningen er tegnet af den kendte dansk-belgiske arkitekt, Julien De Smedt, der var en af hovedarkitekterne på Isbjerget.

Annonce

Det myldrede ind med kommentarer på Stiftens Facebookside, da vi forleden præsenterede planerne for en ny og usædvanlig bygning på hjørnet af Vesterbro Torv og Vester Allé.

»Fantastisk byggeri«, »tudegrimt« »et friskt pust«, »totalt kikset,« »byg byg byg«, lød det i kommentarerne, hvor begejstrede tilhængere og arge modstandere af projektet var stort set lige mange.

Og så har arkitekten, der har tegnet tilbygningen, allerede opnået to ting: Sat gang i debatten - og rettet lyset mod Vesterbro Torv, der ikke ligefrem er det mest spændende sted i byen i dag.

Arkitekten - Julien De Smedt - JDS - er heller ikke hvem som helst.

»Han jonglerer mellem arkitektur og kunst. Og han rammer rigtig fint,« siger Jørn Tækker, der var idémanden til Isbjerget, og som kender Julien De Smedt derfra.

Det er også Jørn Tækker, der står bag planerne om den nye hjørneejendom på Vesterbro Torv med godt 30 lejligheder og plads til Superbrugsen i stueplan.

Den dansk-belgiske arkitekt var sammen med århusianske Cebra hovedarkitekter på Isbjerget på Aarhus Ø. Han har tidligere haft arkitektfirmaet Plot sammen med den danske stjernearkitekt, Bjarke Ingels. Et firma de drev sammen, til de i 2006 gik hver til sit med henholdsvis JDS og BIG.

JDS opererer over store dele af verden og har kontorer i København, Bruxelles og Shanghai, så det er alt andet end en sidegadearkitekt, der kan komme til at sætte sit præg på Vesterbro Torv.

»Det er en modig og usædvanlig løsning, han har fundet til det hjørne. Det kan blive et plus ikke bare for Vesterbro Torv men for byen,« siger Jørn Tækker, der har arbejdet med projektet gennem et par år.

Lige nu venter han på, at først byrådets tekniske udvalg og siden byrådet i løbet af kort tid tager stilling til projektet.

»Hvis byrådet siger god for det, vil jeg skyde på, at vi kan gå i gang lige efter sommerferien,« siger Jørn Tækker.

Han ser projektet som starten på at gøre området ved Vesterbro Torv til mere end blot en vindblæst passage.

»Det her vil komme til at give en anden oplevelse af Vesterbro Torv. Bygningen bliver lidt byport-agtig. Den vil skabe en opmærksomhed ved det hjørne,« siger Jørn Tækker, der forventer, at JDS-projektet kan blive et af stoppestederne, når arkitekturinteresserede bevæger sig rundt i byen.

»Og der er jo masser af mennesker, der, når de rejser på ferie, bruger en del at tiden på at kigge på arkitektur. Som ligefrem rejser efter arkitektur. Hjørnet ved Vesterbro Torv kan blive et rigtig godt supplement til, hvad Aarhus i øvrigt har at byde på på den front,« siger Jørn Tækker.

Undervejs i forløbet har han været i løbende dialog med stadsarkitekt Stephen Willacy, der er meget positiv overfor projektet.

»Jeg er glad for, at der her er en bygherre, der tør lave noget andet end det, vi er vant til at se. På et glemt hjørne som det her er det helt okay at arbejde med en usædvanlig løsning. Byggefeltet er jo nærmest en tomt i dag på en mørk og ret kedelig gadestrækning,« siger stadsarkitekten og fortsætter:

»Samtidig vil det være rigtig godt at få noget let, lyst og fabulerende bygget op mod den store, røde murstenskollos, der dominerer Vesterbro Torv. Jeg håber, at det her sammen med nybyggeriet på hjørnet mod Vesterport kan blive anledningen til, at vi begynder at se på, hvad vi kan gøre med hele Vesterbro Torv.«